SKRIFTLIG FORESPØRGSEL E-3749/00

af Konstantinos Hatzidakis (PPE-DE) til Kommissionen

(4. december 2000)

Om: Alvorlige forsømmelser i forbindelse med gennemførelsen af fællesskabsdirektiverne 89/362 og 92/46 i Grækenland

Ved en undersøgelse, der blev foretaget i Grækenland i perioden 27.-31. marts 2000 i Grækenland af EU's Levnedsmiddel- og Veterinærkontor, blev der konstateret alvorlige forsømmelser, hvad angår gennemførelsen af direktiverne 89/362(1) og 92/46(2).

Hvilke forsømmelser har Kommissionen konstateret, hvad angår gennemførelsen af direktiverne 89/362 og 92/46 i Grækenland?

Hvad er konsekvenserne af denne mangelfulde gennemførelse af fællesskabsdirektiverne 89/362 og 92/46 for dyrenes og forbrugernes sundhed?

Hvilke foranstaltninger agter Kommissionen at træffe for at få Grækenland til at gennemføre disse to direktiver fuldt ud?

(1) EFT L 156 af 8.6.1989, s. 30.

(2) EFT L 268 af 14.9.1992, s. 1.

Svar afgivet på Kommissionens vegne af David Byrne

(19. februar 2001)

De nærmere enkeltheder omkring de forsømmelser, der blev konstateret af Levnedsmiddel- og Veterinærkontorets inspektører ved deres besøg i Grækenland, som det ærede medlem henviser til (rapport SANCO/1063/2000), gengives i den endelige rapport, der er tilgængelig på følgende internetadresse: http://europa.eu.int/comm/food/fs/inspections/vi/reports/index_en.html.

Levnedsmiddel- og Veterinærkontorets inspektørers henstillinger til udbedring af disse forsømmelser er ligeledes indsat på netsiden.

Den for folke- og dyresundheden alvorligste konstatering er, at der findes brucellose, idet denne sygdom hos besætninger af små drøvtyggere (geder, får) og kvæg ligeledes kan overføres til mennesket (zoonose), navnlig ved kontakt med dyrene (hyrder, opdrætternes familiemedlemmer) eller ved konsum af råmælk eller mælkeprodukter fremstillet af ikke-pasteuriseret mælk. Dette er grunden til, at det i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter, artikel 3, stk. 2, fastsættes, at mælk, der kommer fra bedrifter, der har været udsat for smitte, skal undergå en varmebehandling.

De græske myndigheder skønner, at forekomsten af denne zoonose i 1999 var 20 tilfælde pr. 100 000 indbyggere.

Kommissionen har i flere år ydet økonomisk støtte til de programmer for udryddelse af sygdommen, som Grækenland har forelagt. På grund af de vanskelige betingelser i Grækenland, herunder utilstrækkeligt veterinært personale, mangelfuld identifikation, den zootekniske praksis og flytning til andre græsgange, er sygdommens tilbagegang utilstrækkelig. De græske myndigheder ændrede deres politik i 1998 med støtte fra Kommissionen og begyndte at vaccinere dyrene. Resultaterne, bl.a. hvad angår en reduktion af infektionsraten for mennesker, vil først være synlige om nogle år.

Det ærede medlem kan finde mere omfattende oplysninger om brucella melitensis i Levnedsmiddel- og Veterinærkontorets rapport GD (SANCO)/1035/99 på Internettet: http://europa.eu.int/comm/dg24/health/vi/reports.

Som følge af disse to rapporter har de græske sundhedsmyndigheder forpligtet sig til en tidsplan for korrigerende foranstaltninger, der skal iværksættes på kort og mellemlang sigt.

Levnedsmiddel- og Veterinærkontoret har for at evaluere disse garantier i marken planlagt to opfølgningsbesøg i Grækenland, ét vedrørende hygiejne i forbindelse med mælkeproduktion, den 12.-16. marts 2001, og ét vedrørende udryddelse af brucellose, den 25.-29. juni 2001. Konklusionerne fra disse besøg vil blive drøftet i Kommissionen, der derefter vil træffe de nødvendige foranstaltninger for at sikre forbrugerbeskyttelsen både i Grækenland og uden for denne medlemsstat.